Na temelju članka 19. a Zakona o porezu na dohodak ("Narodne novine" broj 115/16, 106/18, 121/19, 32/20, 138/20, 151/22 i 114/23) i članka 30. Statuta Općine Privlaka („Službeni glasnik Zadarske županije“, broj 05/18, 07/21,11/22 i “Službeni glasnik Općine Privlaka” broj 04/23), Općinsko vijeće Općine Privlaka, na svojoj \_\_. sjednici održanoj dana \_\_\_\_\_\_\_\_ 2023. godine, donijelo je

**Odluku o visini poreznih stopa godišnjeg poreza na**

**dohodak na području Općine Privlaka**

**Članak 1.**

Ovom Odlukom utvrđuje se visina poreznih stopa godišnjeg poreza na dohodak za porezne obveznike na području Općine Privlaka.

**Članak 2.**

Porezne stope iz članka 1. ove Odluke utvrđuju se kako slijedi:

* niža porezna stopa 17 %,
* viša porezna stopa 30 %.

**Članak 3.**

Ova Odluka objavit će se u „Narodnim novinama“ i "Službenom glasniku Općine Privlaka", a stupa na snagu 1. siječnja 2024. godine.

KLASA:

URBROJ:

U Privlaci, 2023. godine

OPĆINSKO VIJEĆE

Predsjednik

Nikica Begonja

**O b r a z l o ž e n j e**

**O Nacrtu prijedloga Odluke o visini poreznih stopa godišnjeg poreza na**

**dohodak na području Općine Privlaka**

Zakonom o izmjenama i dopuni Zakona o lokalnim porezima („Narodne novine“ broj 114/23), kojeg je Hrvatski sabor donio 28. rujna 2023. godine, ukinut je prirez porezu na dohodak kao jedan od poreza koje su, temeljem dosadašnjih odredbi Zakona o lokalnim porezima („Narodne novine“ broj 115/16, 101/17 i 114/22) mogle uvesti jedinice lokalne samouprave (gradovi i općine).

Istoga dana donesen je i Zakon o izmjenama i dopunama Zakona o porezu na dohodak („Narodne novine“ broj 114/23), kojim su, pored ostalog, slijedom navedenog ukidanja prireza porezu na dohodak ukinute i odredbe dosadašnjeg Zakona o porezu na dohodak („Narodne novine“ broj 115/16, 106/18, 121/19, 32/20, 138/20 i 151/22), kojima je bilo propisano da se porez na dohodak uvećava za iznos prireza porezu na dohodak.

Kako bi se jedinicama lokalne samouprave nadoknadio značajan gubitak prihoda uslijed ukidanja prireza porezu na dohodak, odredbama izmijenjenog Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23 – dalje: Zakon), gradovima i općinama omogućeno je da svojim odlukama samostalno upravljaju visinom stopa poreza na dohodak odnosno da propišu visinu stope ovoga poreza u Zakonom utvrđenim granicama za godišnje dohotke (dohodak od nesamostalnog rada, samostalne djelatnosti i drugi dohodak koji se ne smatra konačnim), a u svrhu postizanja ciljane visine prihoda potrebnih za nesmetano provođenje i ostvarivanje propisima utvrđenih poslova i zadataka jedinica lokalne samouprave.

Slijedom navedenog, člankom 19. a Zakona propisano je da visine poreznih stopa određuju predstavnička tijela jedinica lokalne samouprave svojom odlukom, pri čemu općina može odrediti nižu stopu u granicama od 15 % do 22 % te višu stopu u granicama od 25 % do 33 %.

Člankom 19. Zakona propisano je da se godišnji porez na dohodak plaća po nižoj stopi na poreznu osnovicu do visine 50.400,00 eura te po višoj stopi na dio porezne osnovice koji prelazi iznos od 50.400,00 eura. Prema dosad važećem Zakonu o porezu na dohodak, niža stopa iznosila je 20% na poreznu osnovicu do visine 47.780,28 eura godišnje, a viša stopa 30 % na poreznu osnovicu iznad 47.780,28 eura godišnje.

Sukladno odredbi članka 38. stavka 2. navedenog Zakona o izmjenama i dopunama Zakona o porezu na dohodak, jedinice lokalne samouprave, pa tako i Općina Privlaka, dužne su navedenu odluku o visini poreznih stopa godišnjeg poreza na dohodak donijeti do kraja studenoga 2023. godine, pri čemu sama odluka stupa na snagu 1. siječnja 2024. godine.

Ovim se materijalom predlaže da se porezne stope utvrde na način da niža porezna stopa iznosi 17%, a viša porezna stopa 30%, odnosno da se smanji vrijednosti niže porezne stope za 3 %.

Obrazloženje kraće provedbe savjetovanja: Predloženi dokument potrebno je donijeti do kraja studenog tekuće godine kako bi se mogao primjenjivati od 1. siječnja 2024. godine.